Христо Смирненски
Новогодишна смяна на кабинета
Злободневка

chitanka.info

Новогодишна смяна на кабинета[0]

Сбра си старата багажа,

взе си сбогом с нас и с вас

и безшумно по паважа

тръгна в полунощен час.

Сянката й прегърбена

бавно мярка се в нощта,

угнетена, наскърбена,

мълком цапа тя в калта.

Сякаш мъж й бил полковник

снажен, важен, угоен

и по новия писмовник

в запаса е зачислен.

А в тъмата мразовита

Новата година веч

идва светла и честита,

срещайки ни с звънка реч.

По косите разпилени

греят огнени звезди

и в неведомо копнение

тръпнат сладостно гърди.

Подир нея пъстра свита

от надежди и мечти

като облак бял долита

и молитвички шепти.

А в ръцете белоснежни

старо вино в нов бинлик

и в просторите безбрежни

екне веселият вик…

Сбра си старата багажа,

взе си сбогом тя навред,

дъщеря й по паважа

нов съставя кабинет.

[0] Публикация: Кво да е. Седмичен хумористичен вестник. София, г. IX, бр. 448 от 1 януари 1921 г., с подпис: Джемс Шокинг. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.